Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu tuote-eritelmän muun kuin vähäisen muutoksen hyväksymistä koskevan hakemuksen julkaiseminen

(2022/C 327/06)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”Miele della Lunigiana”

EU-nro: PDO-IT-0195-AM01 – 8.7.2021

SAN (X) SMM ( )

1. Hakijaryhmä ja oikeutettu etu

Consorzio Miele della Lunigiana DOP [Miele della Lunigiana (SAN) -hunajan suojeluyhdistys], c/o Unione dei Comuni – Piazza delle Libertà, 17 – 54013 Fivizzano

Sähköposti: mieledellalunigiandop@yahoo.it

Varmennettu sähköpostiosoite: mieledellalunigiandop@arubapec.it

Edellä mainittu yhdistys täyttää 14. lokakuuta 2013 annetun ministeriön asetuksen nro 12511 13 artiklan 1 kohdassa vahvistetut vaatimukset.

2. Jäsenvaltio tai kolmas maa

Italia

3. Tuote-eritelmän kohta, jota / kohdat, joita muutos koskee

☐ Tuotteen nimi

☒ Tuotteen kuvaus

☒ Maantieteellinen alue

☐ Alkuperätodisteet

☒ Tuotantomenetelmä

☐ Yhteys maantieteelliseen alkuperään

☒ Merkinnät

☒ Muu: pakkaus, valvontaelintä koskevat tiedot

4. Muutosten tyyppi

☒ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

☐ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

5. Muutos/muutokset

Tuotteen kuvaus

Muutos koskee eritelmän 2 artiklaa, julkaistun yhteenvedon 4.2 kohtaa ja yhtenäisen asiakirjan 3.2 kohtaa. Etenkin hydroksimetyylifurfuraalipitoisuutta on muutettu sekä Miele della Lunigiana -akaasiahunajan että Miele della Lunigiana -kastanjahunajan osalta.

Nykyinen versio:

”Hydroksimetyylifurfuraalipitoisuus: korkeintaan 10 mg/kg purkitushetkellä”

Uusi versio:

”Hydroksimetyylifurfuraalipitoisuus: korkeintaan 10 mg/kg neljän kuukauden sisällä hunajan keräämisestä”

Mehiläistenhoidon dynamiikka on muuttunut sen jälkeen, kun suojattu alkuperänimitys tunnustettiin. Aiemmin toiminta oli pienimuotoista ja sillä täydennettiin muita tuloja. Nykyisin kuitenkin suuri osa mehiläistenhoitajista toimii ammattimaisesti ja saattaa tuotteen markkinoille pakkaajien välityksellä, mikä lisää tuotteen käsittelyaikaa. Myös käytetyt jakelukanavat ja markkinadynamiikka ovat muuttuneet. Ennen tuote saatettiin myyntiin, ja vuoden mittaan se loppui. Nykyisin työskennellään suurten vähittäiskauppiaiden kanssa, joten tuotetta on oltava saatavilla jatkuvasti. Lisäksi on varmistettava, että tuotetta on aina kauppojen varastoissa, jotta ei menetetä markkina-asemaa, jonka takaisin saaminen on vaikeaa.

Tuotteen pakkausajan pidentymisen vuoksi on vaikeaa pitää hydroksimetyylifurfuraalin parametrit eritelmän mukaisissa rajoissa, sillä sen määrä lisääntyy ajan kuluessa. Samoin käy, jos hunajaa joudutaan lämmittämään pakkaamista varten sen paksuunnuttua.

Parametrien varmennuskauden muuttaminen ei tarkoita, ettei tuotteen laatua valvottaisi, sillä tämä parametri on lain mukaan 40 mg/kg eli paljon eritelmässä vahvistettua suurempi.

Eritelmän muutoksen tarkoituksena on varmistaa, että hydroksimetyylifurfuraali mitataan neljän kuukauden kuluessa hunajan keräämisestä, kun hunaja on kirkastunut. Joka tapauksessa laissa säädetyt parametrit täyttyvät markkinointivaiheessa.

Maantieteellinen alue

Tämä muutos koskee julkaistun yhteenvedon 4.3 kohtaa, joka on nyt yhtenäisen asiakirjan 4 kohta.

Nykyinen versio:

”Miele della Lunigiana -akaasia- ja -kastanjahunajien tuotanto-, työstö-, valmistelu- ja pakkausalue on Toscanan alueella sijaitsevassa Massa Carraran maakunnassa, Lunigianan vuoristoyhteisössä, ja se on suuruudeltaan noin 97 000 hehtaaria.”

Uusi versio:

”Miele della Lunigiana -akaasia- ja -kastanjahunajien tuotantoalue kattaa seuraavat Massa Carraran maakunnassa sijaitsevat kunnat: Pontremoli, Zeri, Mulazzo, Tresana, Podenzana, Aulla, Fosdinovo, Filattiera, Bagnone, Villafranca in Lunigiana, Licciana Nardi, Comano, Fivizzano ja Casola in Lunigiana. Niiden muodostama yhtenäinen alue on suuruudeltaan noin 97 000 hehtaaria, ja se vastaa Lunigianan vuoristoyhteisön aluetta. ”

Tuotantoalue ei ole muuttunut, mutta kuntaluettelo sisältyi aiemmin vain tuote-eritelmiin, ei julkaistuun yhteenvetoon. Sen vuoksi kuntaluettelo on lisätty yhtenäiseen asiakirjaan.

Tuotantomenetelmä

Muutos koskee eritelmän 5 artiklaa, 5.3 kohtaa (kerääminen ja työstäminen) ja julkaistun yhteenvedon 4.5 kohtaa. Kosteudenpoistovaihe on lisätty.

Seuraava ilmaisu on lisätty:

”Kosteudenpoisto voidaan toteuttaa käyttämällä koneita, jotka poistavat kosteutta ympäristöstä luomalla kuivan ilmavirran, tai käyttämällä hunajan kosteudenpoistoon sopivia välineitä, kuten levykosteudenpoistajia.”

On erittäin tärkeää tarkistaa hunajan kosteuspitoisuus sen laadun ja ominaisuuksien säilyttämiseksi. Viime vuosina hunajassa on havaittu monesti liiallista kosteutta, koska kukinnan aikana on satanut usein. Kosteudenpoistovaiheen lisääminen on siksi tarpeen, jotta hunaja pysyy stabiilisuutta kuvaavien parametrien mukaisena. Olosuhteet laadukkaan hunajan keräämiselle ovat parhaat, kun kosteutta on kukinnan aikana riittävästi muttei liikaa. Olosuhteet ovat puolestaan epäedulliset, kun sataa usein. Kosteudenpoistovaiheen lisääminen tarkoittaisi, että hunajan kerääminen ei vaarantuisi epäedullisina vuodenaikoina, jolloin hunajaa on vähemmän. Hunajan liiallinen kosteuspitoisuus ja korkeat lämpötilat, joille se voi altistua markkinoille saattamisen jälkeen, voivat edistää osmofiilisten hiivojen nopeaa lisääntymistä, mikä aiheuttaa käymistä ja siten sen, että Miele della Lunigiana -hunaja menettää laadukkaat, erinomaiset ominaisuutensa.

Merkinnät

Muutos koskee eritelmän 8 artiklaa, julkaistun yhteenvedon 4.8 kohtaa ja yhtenäisen asiakirjan 3.6 kohtaa.

Nykyinen versio:

”1) Miele della Lunigiana -akaasia- tai -kastanjahunaja;

2) SAN – Suojattu alkuperänimitys;

3) Asetuksen (ETY) N:o 1726/98 mukaisesti SAN-tunnus: kyseinen tunnus voidaan laittaa etikettiin tai pakkaukseen kiinnitettävään sinettiin;

4) Direktiivin 2000/13/EY 3 ja 9 artiklan mukaisesti vähimmäissäilyvyyspäivämäärä on ilmoitettava sanoilla ”parasta ennen”, ja kohtaan on kirjoitettava kuukausi ja vuosi; säilyvyyspäivämääräksi ei saa kuitenkaan missään tapauksessa ilmoittaa yli kahta vuotta pakkaamispäivämäärästä.”

Uusi versio:

”1) Miele della Lunigiana -akaasia- tai -kastanjahunaja;

2) lyhenne ”SAN” tai kokonaan auki kirjoitettuna ”Suojattu alkuperänimitys”;

3) EU-tunnus: kyseinen tunnus voidaan esittää joko etiketissä tai pakkaukseen kiinnitettävässä sinetissä;

4) laissa edellytetty ”parasta ennen” -merkintä, joka ei saa olla missään tapauksessa yli kahta vuotta pakkaamispäivämäärästä;

5) nimityksen ja EU-tunnuksen on oltava etiketissä tai pakkauksessa selkeillä, pysyvillä kirjaimilla ja sellaisella värillä, joka erottuu hyvin etiketin väristä; kaikkien muiden termien on oltava pienemmillä kirjaimilla kuin suojattu nimitys.”

Muutoksen ansiosta lyhennettä ”SAN” voidaan käyttää kokonaan auki kirjoitetun termin vaihtoehtona, eli se on mahdollista mukauttaa eri pakkauskokoihin.

Lisäksi vanhentuneet viittaukset lainsäädäntöön on poistettu ja viitteet voimassa oleviin sääntöihin on lisätty.

Lisätty on myös mahdollisuus mukauttaa nimityksen ja tunnuksen graafista esitystapaa käytettävästä pakkauksesta riippuen.

Muu

Pakkaus

Muutos koskee 5 artiklaa, eritelmän 5.4 kohtaa, julkaistun yhteenvedon 4.5 kohtaa ja [yhtenäisen] asiakirjan 3.5 kohtaa pakkaustyyppien osalta. Lisäksi vanhentuneet viittaukset lainsäädäntöön on poistettu.

Nykyinen versio:

”Sallittuja pakkauksia ovat ainoastaan kierrekannelliset lasipurkit, joiden koko on 30–1 000 g”

Uusi versio:

”Tuote voidaan pakata millaiseen tahansa astiaan, joka on tilavuudeltaan voimassa olevan lainsäädännön mukainen, sallittu elintarvikekäyttöön ja mieluiten valmistettu kokonaan kierrätettävästä tai kompostoituvasta materiaalista. Vain Miele della Lunigiana -hunaja (SAN), jota ei ole tarkoitettu loppukuluttajille, voidaan pakata suuriin, elintarvikekäyttöön tarkoitettuihin astioihin.”

Nykyisessä eritelmässä säädetyt pakkausmenetelmät ovat osoittautuneet suureksi rajoitteeksi sekä myyntivaiheessa että tuotteen mainonnassa. Mahdollisuus käyttää pakkaamiseen millaista astiaa tahansa mahdollistaa paremman markkinakysyntään vastaamisen.

Lisäksi mahdollisuus pakata suuriin astioihin Miele della Lunigiana -hunaja (SAN), jota ei ole tarkoitettu loppukuluttajille, mahdollistaa sen käyttämisen jalostettujen tuotteiden ainesosana. Ilmoittamalla, että mieluiten olisi käytettävä täysin kierrätettäviä tai kompostoituvia pakkausmateriaaleja, kannustetaan toimijoita valitsemaan tällaisia materiaaleja.

Nykyinen versio:

”b) tuotteen valvonnan ja jäljitettävyyden takaamiseksi, jotta varmistetaan tämän eritelmän 7 artiklassa määrätyn (asetuksen (ETY) N:o 2081/92 10 artiklassa tarkoitetun), hyväksytyn elimen harjoittaman valvontatoiminnan tehokkuus kaikissa tuotantoprosessin vaiheissa.”

Uusi versio:

”b) tuotteen valvonnan ja jäljitettävyyden takaamiseksi, jotta varmistetaan hyväksytyn elimen harjoittaman valvontatoiminnan tehokkuus kaikissa tuotantoprosessin vaiheissa.”

Viittaus kumottuun lainsäädäntöön on poistettu.

Muutos koskee tuote-eritelmän 7 artiklaa.

Nykyinen versio:

”Asetuksen (EU) N:o 2081, annettu 14 päivänä heinäkuuta 1992, 10 artiklan mukaisesti hyväksytty yksityinen elin tarkastaa, että tuote on tämän tuote-eritelmän mukainen.”

Uusi versio:

”Valvontaelin tarkastaa, että tuote on eritelmän mukainen, asetuksen (EU) N:o 1151/2012 mukaisesti. Kyseinen valvontaelin on Bioagricert srl, Via dei Macabraccia n.8/3-4-5, Casalecchio di Reno (Bolognan maakunta); puhelin: 051 562158; varmennettu sähköposti: Bioagricert@pec.bioagricert.org; sähköposti: info@bioagricert.org.”

Tarkastuksia koskeva artikla on päivitetty lisäämällä valvontaelintä koskevat tiedot ja päivittämällä lainsäädäntöviitteet.

YHTENÄINEN ASIAKIRJA

”Miele della Lunigiana”

EU-nro: PDO-IT-0195-AM01 – 8.7.2021

SAN (X) SMM ( )

1. [san:n tai smm:n] nimi tai nimet

”Miele della Lunigiana”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1. Tuotelaji [liitteen XI mukaisesti]

Luokka 1.4 Muut eläinperäiset tuotteet (munat, hunaja, erilaiset maitotuotteet paitsi voi jne.)

3.2. Kuvaus 1 kohdassa nimetystä tuotteesta

Suojattu alkuperänimitys Miele della Lunigiana -hunaja on varattu seuraaville kahdelle hunajatyypille: akaasiahunaja ja kastanjahunaja.

Miele della Lunigiana- akaasiahunajan määritelmä on hunaja, joka on valmistettu Robinia pseudoacacia L:n kukinnasta. Miele della Lunigiana -kastanjahunajan määritelmä on hunaja, joka on valmistettu Castanea sativa M:n kukinnasta.

Tuotteen ominaisuudet

Miele della Lunigiana -akaasiahunaja

Aistinvaraiset ominaisuudet

Miele della Lunigiana -akaasiahunajalla on seuraavat ominaisuudet:

— Säilyy pitkään juoksevana ja kirkkaana. Viimeisen myyntipäivämäärän lähestyessä se voi kiteytyä osittain mutta ei kokonaan.

— Koostumus: aina sakeaa vesipitoisuudesta riippuen.

— Väri: vaalea, lähes värittömästä oljenkeltaiseen.

— Tuoksu: kevyt, ei kovin voimakas, hedelmäinen, sokerinen, muistuttaa kukkien tuoksua.

— Maku: selvästi makea, lievästi hapan mutta ei kitkerä. Aromi on hyvin hieno ja tyypillisesti hieman vaniljainen, ei kovin voimakas, eikä jälkimakua tunnu.

Kemialliset, fyysiset ja mikroskooppiset ominaisuudet

Voimassa olevassa lainsäädännössä säädettyjen vaatimusten lisäksi Miele della Lunigiana -akaasiahunajalla on oltava seuraavat ominaisuudet:

— Vesipitoisuus: enintään 18 %.

— Hydroksimetyylifurfuraalipitoisuus: korkeintaan 10 mg/kg neljän kuukauden sisällä hunajan keräämisestä.

Hunajan sisältämään siitepölyyn liittyvät ominaisuudet

Hunaja sisältää yleensä niukanlaisesti siitepölyä (akaasian siitepölyrakeita alle 20 000 / 10 g hunajaa).

Miele della Lunigiana -kastanjahunaja

Aistinvaraiset ominaisuudet

Miele della Lunigiana -kastanjahunajalla on seuraavat ominaisuudet:

— Säilyy pitkään juoksevana. Viimeisen myyntipäivämäärän lähestyessä se voi kiteytyä osittain ja epäsäännöllisesti.

— Väri: tumman meripihkanvärinen ja sävyltään usein punertava.

— Tuoksu: melko voimakas ja terävä.

— Maku: voimakas ja hieman kitkerä.

Kemialliset, fyysiset ja mikroskooppiset ominaisuudet

Voimassa olevassa lainsäädännössä säädettyjen vaatimusten lisäksi Miele della Lunigiana -kastanjahunajalla on oltava seuraavat ominaisuudet:

— Vesipitoisuus: enintään 18 %.

— Hydroksimetyylifurfuraalipitoisuus: korkeintaan 10 mg/kg neljän kuukauden sisällä hunajan keräämisestä.

Hunajan sisältämään siitepölyyn liittyvät ominaisuudet

Hunaja sisältää runsaasti siitepölyä (kastanjan siitepölyrakeita yli 100 000 / 10 g hunajaa).

3.3. Rehu (vain eläinperäiset tuotteet) ja raaka-aineet (vain jalostetut tuotteet)

Mahdollisen keinotekoisen ravinnon antaminen on lopetettava ennen hunajaosastojen asettamista paikoilleen, ja ruokinnassa on joka tapauksessa käytettävä ainoastaan sokeria ja vettä.

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien tuotanto-, työstö- ja valmisteluvaiheiden on tapahduttava yksilöidyllä maantieteellisellä alueella.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Tuote voidaan pakata millaiseen tahansa astiaan, joka on tilavuudeltaan voimassa olevan lainsäädännön mukainen, sallittu elintarvikekäyttöön ja mieluiten valmistettu kokonaan kierrätettävästä tai kompostoituvasta materiaalista. Vain Miele della Lunigiana -hunaja (SAN), jota ei ole tarkoitettu loppukuluttajille, voidaan pakata suuriin, elintarvikekäyttöön tarkoitettuihin astioihin. Tuote on pakattava rajatulla maantieteellisellä alueella. Rajatulla maantieteellisellä alueella toteutettava pakkaaminen muodostaa muiden tuotantoprosessin vaiheiden kanssa perinteisen käytännön kyseisellä alueella, ja se on perusteltua

a) tuotteen laadun suojelemiseksi, sillä rajatulla alueella toteutetun pakkaamisen myötä voidaan välttää riskit kemiallis-fyysisten ja aistinvaraisten ominaisuuksien muuttumisesta, joka voisi aiheutua toiselle alueelle kuljettamisesta väistämättä seuraavien fyysisten ja ympäristöön liittyvien muutosten ja vaihteluiden vuoksi, sekä

b) tuotteen valvonnan ja jäljitettävyyden takaamiseksi, jotta varmistetaan hyväksytyn elimen harjoittaman valvontatoiminnan tehokkuus kaikissa tuotantoprosessin vaiheissa.

3.6. Tuotteen, johon rekisteröity nimi viittaa, merkitsemistä koskevat erityiset säännöt

Pakatussa tuotteessa esitettävää nimitystä ja tietoja säännellään voimassa olevalla lainsäädännöllä. Lainsäädännössä edellytettyjen tietojen lisäksi tuotteessa on esitettävä seuraavat tiedot:

1) Miele della Lunigiana -akaasia- tai -kastanjahunaja;

2) lyhenne DOP (”SAN”) tai kokonaan auki kirjoitettuna ”Denominazione di Origine Protetta” (”Suojattu alkuperänimitys”);

3) EU-tunnus: kyseinen tunnus voidaan laittaa etikettiin tai pakkaukseen kiinnitettävään sinettiin;

4) vähimmäissäilyvyyspäivämäärä, joka ei saa olla missään tapauksessa yli kahta vuotta pakkaamispäivämäärästä;

5) nimityksen ja tunnuksen on oltava etiketissä tai pakkauksessa selkeillä, pysyvillä kirjaimilla ja sellaisella värillä, joka erottuu hyvin etiketin väristä; kaikkien muiden termien on oltava pienemmillä kirjaimilla kuin suojattu nimitys.

Etiketissä voi olla myös valinnaisia tietoja, joiden tarkoituksena on auttaa kuluttajaa, ja/tai ravintoarvotietoja.

4. Maantieteellisen alueen tarkka rajaus

Miele della Lunigiana -akaasia- ja -kastanjahunajien tuotantoalue kattaa seuraavat Massa Carraran maakunnassa sijaitsevat kunnat: Pontremoli, Zeri, Mulazzo, Tresana, Podenzana, Aulla, Fosdinovo, Filattiera, Bagnone, Villafranca in Lunigiana, Licciana Nardi, Comano, Fivizzano ja Casola in Lunigiana.

Niiden muodostama yhtenäinen alue on suuruudeltaan noin 97 000 hehtaaria, ja se on Lunigianan vuoristoyhteisön aluetta.

5. Yhteys maantieteelliseen alueeseen

Tuotantoalue on tyypillisesti vuoristoinen. Pohjoisessa ja idässä Toscanan ja Emilian Apenniinien harjanne erottaa sen Pojoen laaksosta, kun taas etelässä kalkkipitoiset Apuaaniset Alpit ja lännessä Ligurian Apenniinien reunat erottavat Lunigianan muista ympäröivistä laaksoista.

Alueen keskiosassa vuorten välissä on laaja allas, johon liittyy monimutkainen jokiverkosto. Magra on alueen joista suurin ja se, johon alueen kaikki vesiuomat yhtyvät.

Koska Lunigiana sijaitsee lähellä merta ja vuoristoympäristö on monimuotoinen, alueella esiintyy suuria mikroilmastollisia vaihteluita: alueen matalimmissa osissa tuntuvat lämpötilainversioiden vaikutukset ja öisin esiintyy sumua, joka jatkuu pitkälle aamuun asti, kun taas ylängöllä ilmasto on leudompi.

Maaperään ja vuoristoon liittyvien ominaisuuksiensa vuoksi Lunigianan maata ei ole hyödynnetty intensiivisesti, minkä lisäksi teollisuustoiminta on ollut vähäistä. Näiden tekijöiden ansiosta tämä ympäristö, jolla on runsaasti metsää, on säilynyt eheänä. Tällä hetkellä Lunigianan metsien pinta-ala on noin 65 000 hehtaaria, ja ne kattavat 67 prosenttia alueen maaperästä. Eniten alueella kasvaa akaasiaa (Robinia pseudoacacia) ja kastanjaa (Castanea sativa). Akaasia on puulaji, jota käytetään pengerten vahvistamiseen. Sitä on alkanut kasvaa luonnonvaraisena ja laajalti hylätyillä alueilla. Lyhyen mutta hyvin intensiivisen huhti- ja toukokuuhun osuvan kukinnan aikana mehiläiset tuottavat niiden kukinnoista suuria määriä mettä.

Kastanjapuut, joita on viljelty aina Rooman valtakunnan ajoista, ovat olleet merkittävä tulonlähde Lunigianan maanviljelijäperheille, ja niitä on voitu hyödyntää sekä ravinnoksi että muihin tarkoituksiin (hiiltä, puutavaraa ja parkkihappoa varten). Kastanja houkuttelee mehiläisiä luokseen kukintansa aikana kesä- ja heinäkuussa. Näiden kahden puulajin runsauden ansiosta mehiläishoitajat ovat suuntautuneet tuottamaan näitä kahta hunajatyyppiä.

Alueella on harjoitettu perinteisesti mehiläistenhoitoa, koska se on harvaan asuttua, ja kyseinen toiminta onkin levinnyt laajasti koko alueelle. Koska akaasiaa ja kastanjaa esiintyy tällä alueella runsaasti ja koska ne kukkivat otollisesti perättäisinä kuukausina, alueella tuotetaan erityisen puhdasta hunajaa.

Useat historialliset lähteet todistavat, että Lunigianassa on aina harjoitettu mehiläistenhoitoa ja että tuotteella on hyvä maine. Eräässä Napoleonin aikaisessa asiakirjassa mainitaan käytössä olevien mehiläispesien määrä sekä kerrotaan hunajan valmistuksesta ja myynnistä useille kauppiaille. Samassa asiakirjassa kerrotaan kynttilätehtaasta, joka tuotti kynttilöitä paikallisille markkinoille. Hunajan ja mehiläispesistä saatavien tuotteiden valmistusperinteet ovat säilyneet alueella ennallaan halki vuosisatojen. Se seikka, että vuonna 1873 perustettiin mehiläistenhoitoyhdistys, jonka tärkeimpänä tavoitteena oli tehdä mehiläistenhoidon tarkoituksenmukaiset tekniikat tunnetuiksi, on selvä osoitus siitä, että kyseinen toiminta on juurtunut kiinteästi Lunigianan alueelle.

Tuote-eritelmän julkaisutiedot

Tuote-eritelmän teksti on saatavilla kokonaisuudessaan seuraavassa osoitteessa: http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maa- ja metsätalous- sekä elintarvikeministeriön verkkosivustolle (www.politicheagricole.it) ja valitsemalla ensin ”Qualità” (ylhäällä oikealla), sen jälkeen ”Prodotti DOP IGP STG” (vasemmassa reunassa) ja lopuksi ”Disciplinari di Produzione all’esame dell’UE”.

(1) EUVL L 343, 14.12.2012, s. 1.